MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets afgørelse om et flerårigt fællesskabsprogram med sigte på at gøre digitalt indhold i Europa mere tilgængeligt, mere anvendeligt og nemmere at udnytte

2004/0025 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets afgørelse om et flerårigt fællesskabsprogram med sigte på at gøre digitalt indhold i Europa mere tilgængeligt, mere anvendeligt og nemmere at udnytte

1. BAGGRUND

Fremsendelse af forslaget til Europa-Parlamentet og Rådet(dokument KOM(2004) 96 endelig - 2004/0025 COD): // 17. februar 2004

Udtalelse afgivet af Det Europæiske Økonomiske og Sociale Udvalg: // 29. april 2004

Europa-Parlamentets udtalelse efter førstebehandlingen: // 22. april 2004

Fremsendelse af ændret forslag: // 30. april 2004

Vedtagelse af den fælles holdning: // 24. september 2004.

2. FORMÅLET MED KOMMISSIONENS FORSLAG

Formålet med det foreslåede program er at forbedre vilkårene for videreanvendelse af europæisk digitalt indhold. Programmet er rettet mod de sektorer af markedet for digitalt indhold, hvor udviklingen har været langsom, og hvor markedskræfterne alene ikke har været tilstrækkelige til at sikre det bedst mulige resultat, for så vidt angår økonomisk vækst, jobskabelse, innovation og øgede valgmuligheder for forbrugerne. Disse sektorer omfatter blandt andet den offentlige sektors informationer - navnlig geografiske data, undervisningsmateriale og kulturelt indhold.

3. BEMÆRKNINGER TIL DEN FÆLLES HOLDNING

3.1. Generelle bemærkninger

Kommissionen bemærker, at Rådets fælles holdning er vedtaget enstemmigt. Den fælles holdning afspejler i alt væsentligt Parlamentets ændringsforslag. Desuden foreslår Rådet en række yderligere ændringer af Kommissionens oprindelige forslag, herunder en ændring af budgetrammen for programmet.

3.2. Reaktion på de ændringsforslag, Parlamentet vedtog ved førstebehandlingen

Parlamentet vedtog 16 ændringsforslag, der alle blev accepteret af Kommissionen.

3.2.1. Ændringsforslag, som Kommissionen har accepteret, og som indgår i den fælles holdning

Følgende ændringsforslag er indarbejdet i den fælles holdning, nogle som formuleret af Parlamentet, andre i ændret form.

Ændringsforslag 1 tydeliggør henvisningen til interessenter inden for digitalt indhold. I Rådets fælles holdning understreges små og mellemstore virksomheders betydning.

Ændringsforslag 2, 3, 4, 5, 11, 12, 13, 14, 15 og 16 tydeliggør teksten vedrørende de specifikke mål. Rådet har desuden foretaget en række udmærkede redaktionelle ændringer, der gør teksten mere klar og præcis.

Ændringsforslag 6, 8, 9 og 10 har til formål at sikre, at de årlige bevillinger er i overensstemmelse med de finansielle overslag. Derudover har Rådet, som det fremgår af nedenstående afsnit, fremrykket tidspunktet for rapporten om gennemførelsen af aktionslinjerne til medio 2006.

Ifølge ændringsforslag 7 skal Kommissionen fremsende resultaterne af de kvantitative og kvalitative evalueringer til Europa-Parlamentet og Rådet sammen med eventuelle forslag om ændring af afgørelsen. Resultaterne fremsendes, inden udkastet til Den Europæiske Unions almindelige budget for 2007, hhv. 2009 forelægges.

3.3. Nye bestemmelser, der er indføjet af Rådet

Rådet har indføjet følgende ændringer i teksten:

3.3.1. Betragtninger

Betragtning 2, 8 og 10: Mindre omformuleringer.

Betragtning 5 og 6: Redaktionelle ændringer, der har til formål at understrege, at der skal lægges vægt på små og mellemstore virksomheders deltagelse, samt at henvise udtrykkeligt til personer med særlige behov.

Betragtning 9: I denne nye betragtning understreger Rådet, at solide forretningsmodeller er vigtige for at opnå et større økonomisk afkast fra tjenester, som bygger på adgang til og videreanvendelse af digitalt indhold.

Betragtning 14: Redaktionelle ændringer, der har til formål at bringe betragtningen i overensstemmelse med den ændring, der foreslås i artikel 4.

Betragtning 16: Her er indføjet en fodnote, der henviser til en nylig ændring af den interinstitutionelle aftale, der er nævnt i teksten.

3.3.2. Artikler

Artikel 1: Udmærkede redaktionelle tydeliggørelser.

Artikel 2: Større juridisk præcision i teksten.

Artikel 3: Rådet understreger, at programmet skal gennemføres i samarbejde med medlemsstaterne og i koordination med andre relevante fællesskabspolitikker. Endvidere foreslår Rådet, at programudvalget inddrages i vurderingen af projekter med et EF-bidrag, der anslås til 1 mio. EUR eller derover

Artikel 4: Der foreslås oprettet et forvaltningsudvalg.

Artikel 5: Rådet har foretaget visse redaktionelle ændringer og foreslår, at Kommissionen forelægger en rapport om gennemførelsen af aktionslinjerne senest medio 2006 i stedet for januar 2007 som foreslået af Parlamentet.

Artikel 6: Rådet foreslår, at finansieringsrammen for programmets gennemførelse sættes til 135 mio. EUR.

3.3.3. Bilag I

Rådet foreslår visse redaktionelle ændringer i overensstemmelse med de ovenfor anførte ændringer.

3.3.4. Bilag III

Rådet foreslår en let ændring i den vejledende fordeling af bevillingerne.

4. KONKLUSION

Efter Kommissionens opfattelse ændrer Rådets holdning ikke væsentligt ved målene for og rækkevidden af Kommissionens forslag.